બાપુ હિંદુ છે અને પોતાની વાત સમજાવવા માટે હિંદુ શાસ્ત્રોનો આધાર લે છે પણ તેમની શ્રદ્ધામાં સંકુચિત ધર્મ ભાવનાનો છાંટો પણ નથી. બાપુ તમામ ધર્મોના સ્વીકારનો અનુરોધ કરે છે. બાપુ નિખાલસ રીતે વહેવારુ છે અને વટાળ પ્રવૃત્તિ તથા ગુંચવણ ભર્યા કર્મકાંડને વખોડી કાઢે છે. પોતાના અનુયાયીઓને મન અને હૃદય ખુલ્લા રાખવા માટે બાપુ હંમેશાં પ્રેરણા આપે છે. બીજાઓ પ્રત્યે તથા અન્ય ધર્મોની બાબતમાં તેમની વિશાળતા દરેકે દરેક કથામાં પ્રગટ થાય છે. કથામાં બાપુ ખ્રિસ્તી ધર્મના ઉદાહરણો આપે છે. ઉર્દુ શાયરીઓનું પઠન કરે છે અને બૌદ્ધ સંપ્રદાયના સિદ્ધાંતોનો ઉલ્લેખ કરે છે.